১৯৪৫ সালে এই দুই দলের মধ্যে অনুষ্ঠিত হয় এক ঠ্যাং ভাঙাভাঙির ম্যাচ। সে ম্যাচে ৬-২ গোলে জয় পেয়েছিল ব্রাজিল। কিন্তু এ জয়ের পেছনে ছিল তাদের অবৈধপন্থা। কথিত আছে, ব্রাজিলিয়ান একাডেমির মেনেজেস অবৈধ পথের আশ্রয় নিয়ে আর্জেন্টিনার বাতাগলিয়োরোর ঠ্যাং ভেঙে দিয়েছিল। ফলে সে ওই ম্যাচ খেলতে পারেনি। যদিও এটা অনেকের মতে ছিল নিছক দুর্ঘটনা। কিন্তু কে শুনে কার কথা। ম্যাচটি সংঘর্ষপূর্ণ হতে যা যা উপকরণের প্রয়োজন ছিল, তার সব রসদ নিহিত ছিল ওই ঘটনায়। ফলে অকথ্য গালাগালি ও অসংখ্য ফাউলে পরিপূর্ণ ছিল ম্যাচটি। যার ধকল এখনো এই দুই দলকে পোহাতে হচ্ছে। এই দুই দেশের হাতুড়ে-বাটালের সম্পর্ক নিয়ে গল্পকথার কোনো শেষ নেই। এমন আরেকটি হলো, ১৯৩৯ সালে পুলিশ পাহারায় মাঠ ছাড়ে আর্জেন্টাইন দল। কারণ, ব্রাজিলকে দেওয়া একটা পেনাল্টি নিয়ে বিতর্ক এবং শেষমেশ আর্জেন্টাইন গোলরক্ষক ছাড়াই পেনাল্টি থেকে ফাঁকা জালে গোল করে ব্রাজিল।